In nomine Domini, amen. Anno incarnationis ejusdem Mº CCº octogesimo tertio, die martis post festum beate Lucie, indictione XIIa, pontificatus domini Martini pape quarti anno tertio, per presens publicum instrumentum cunctis evidenter appareat quod magister Stephanus, sigillifer curie Lugdunensis pro reverendo in Christo patre domino Jacobo Dei gratia episcopo Eduensi, gerente administrationem archiepiscopatus Lugdunensis, ipsius sede vacante, vice et nomine predicti domini episcopi et pro ipso, statim post inhibitionem factam capitulo Lugdunensi ex parte dominorum Petri de Angusta, archidiaconi, Bonifacii et Aymonis de Quart, canonicorum dicte majoris ecclesie Lugdunensis pro se et sibi adherentibus et specialiter pro domino Hugone Bruin, canonico Lugdunensi, ne ex parte ipsius capituli aliqua fieret inhibitio dicto domino episcopo, officiali, correario, judici et aliis officialibus et judicibus dicti domini episcopi super administratione archiepiscopatus Lugdunensis, quadam appellatione interposita super predictis a dicto magistro Stephano, vice et nomine dicti domini episcopi, in capitulo memorato, et antequam ex parte dicti capituli esset facta aliqua inhibitio super dicta administratione supradictis officiali, correario, judici et aliis officialibus et gentibus dicti domini episcopi Eduensis, quandam suppositionem seu submissionem de bonis temporalibus et in quantum tangunt temporalia ad administrationem archiepiscopatus Lugdunensis pertinentibus existentibus in regno Francie, in presentia magistri Johannis de Parisius, dicti de Campis, clerici, sacrosancte romane ecclesie publici auctoritate notarii et testium subscriptorum adhoc vocatorum et rogatorum fecit in scriptis et in curia Lugdunensi, in loco in quo consuevit et consuetum est litteras sigillare et legit in hunc modum: Cum reverendus in Christo pater et dominus dominus Jacobus Dei gratia episcopus Eduensis, nomine ecclesie sue Eduensis, gerat ad presens administrationem archiepiscopatus Lugdunensis, sede ipsa Lugdunensi vacante, et eandem administrationem gerere debeat, cum ad hoc de jure vaccat dicta sedes Lugdunensis, et dictus dominus episcopus Eduensis dictam administrationem in temporalibus et ratione temporalium que consistunt in regno Francie teneat et tenere debeat a serenissimo et excellentissimo domino rege Francie, ego magister Stephanus, sigillifer curie Lugdunensis vice et nomine dicte domini episcopi et pro ipso dictam administrationem in temporalibus et in quantum tangit temporalia que in ipso regno consistunt, suppono protectioni dicti domini regis et suorum. Actum in loco predicto, anno, die, indictione ac pontificatu predictis, presentibus et ad hoc vocatis testibus et rogatis domino Johanne de Malleyo, canonico Belnensi, domino Stephano de Lysseu, milite, magistro Bernardo Parentis et Humberto de Chargeyo, auctoritate apostolica publicis notariis, domino Bernardo de Burgo incurato de Villars, magistro Johanne Ruffi, Guillermo de Belregart, Stephano de Geneva, Petro Bareti, Hugone de la Loya, Petro de Matiscone, Martino de Caponnay, Philippo de Sancto Nicecio, Petro de Arbosio et pluribus aliis clericis et laicis in dicta curia existentibus.